
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind compensarea taxei pe valoarea adăugată la unii agenţi economici, cu care comisia noastră a fost sesizată în fond cu adresa Biroului Permanent nr.538 din 3 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind compensarea taxei pe valoarea adăugată la unii agenţi economici
Cu adresa nr.538 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind compensarea taxei pe valoarea adăugată la unii agenţi economici.

La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind compensarea taxei pe valoarea adăugată la unii agenţi economici, în şedinţa din 15 mai 2003, comisia a hotărât, cu unanimitate de voturi, respingerea, din următoarele considerente:
- propunerea legislativă contravine reglementărilor legale în mai multe acte normative în vigoare. Prin prevederile art.6 al propunerii legislative referitoare la transferul de disponibilităţi din contul bancar al agentului economic care are taxa pe valoarea adăugată de plată către bugetul de stat, în contul bancar al agentului economic care are de primit taxa pe valoarea adăugată prin rambursare de la bugetul de stat, se încalcă normele de decontare bancară, întrucât această operaţiune nu are suport economic în ceea ce priveşte plăţile efectuate între doi agenţi economici;

- cealaltă alternativă de compensare prevăzută de art.6 privind livrarea de produse sau prestarea de servicii de o valoare echivalentă cu transferul de disponibilităţi este neviabilă, întrucât încalcă prevederile Legii contabilităţii nr.82/1991, conform căreia la baza unor astfel de activităţi este obligatoriu să stea documente justificative legale;

- menţionăm că procedurile de stingere a obligaţiilor fiscale prin compensare se desfăşoară în afara „Contului de execuţie bugetară”, ceea ce presupun încălcarea principiilor bugetare cuprinse în Legea finanţelor publice nr.500/2002;

- motivaţia iniţiativei legislative, respectiv întârzierea organelor fiscale în efectuarea controlului sumelor de rambursat nu-şi  mai are susţinere începând cu 1 ianuarie 2003 întrucât, potrivit prevederilor Ordonanţei Guvernului nr.61/2002 privind colectarea creanţelor bugetare, pentru sumele de rambursat de la buget agenţii economici au dreptul la dobândă după expirarea unui termen de 30 de zile de la data depunerii cererii de rambursat;
- procedura propusă, care derogă de la prevederile Legii nr.345/2002 privind taxa pe valoarea adăugată, ar conduce, începând cu anul 2003, la aplicarea a două acte normative cu prevederi contrare în ceea ce priveşte regimul taxei pe valoarea adăugată de plată şi taxei pe valoarea adăugată de rambursat.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Consilieri parlamentari:

           Bărdiţă Mariana

           Popescu Luminiţa

